કેન્દ્ર તેમજ તમામ રાજ્ય સરકારોને ભ્રષ્ટાચાર પર નિયંત્રણ લાવવા માટે છાશવારે આકર્ષણ પેદા કરતી જાહેરાતો કરી પોતે પારદર્શક વહીવટ આપતા હોવા સાથે મી.કલીનની છાપ ઊભી કરવી છે, પરંતુ કોઈ મોટું કૌભાંડ કે ભ્રષ્ટાચાર પકડાય ત્યારે બીજા ઉપર દોષારોપણ કરતી સરકારો દ્વારા જે તે સમયે કરાયેલી જાહેરાતો પછી તેનો અમલ કરવામાં ઠાગાઠૈયા કરવામાં આવે છે. આ ઉપરાંત ભારે નિષ્ક્રિયતા દાખવવામાં આવતા જાહેર કરાયેલી યોજના પ્રજામાં મજાકરૂપ બની જવા સાથે સંબંધિત વિભાગ માટે પડકારરૂપ જ નહીં, પરંતુ ભારે મુશ્કેલી સર્જનારી બની રહે છે. કંઈક આવી જ સ્થિતિ અત્યારે આવકવેરા વિભાગ માટે સર્જાતા આઇટી ખાતાએ બેનામી સંપત્તિની માહિતી આપનાર માટે જાહેર કરેલી ઇનામની યોજના હવે આફત બની છે.